Cijene nekretnina spustile su se na najnižu razinu, stagniraju i podjednake će biti još nekoliko godina, zaključak je Dubravka Ranilovića, predsjednika Udruženja poslovanja nekretninama u Hrvatskoj gospodarskoj komori.

– Teško da bi broj transakcija mogao pasti niže, ali i cijene nekih nekretnina toliko su nisko pa ne vjerujem da mogu i dalje padati. Tržište ovisi o gospodarstvu – kazao je Ranilović koji je na Međunarodnoj konferenciji o hrvatskom tržištu nekretnina, koja je trajala protekla dva dana, primijetio porast broja stranaca koji kupuju u Hrvatskoj: u ukupnom broju kupoprodaja stranih je državljana 18 posto.

Prema podacima Državnog zavoda za statistiku, koji vodi evidenciju o realiziranoj prodaji stanova u novogradnji, najveći je pad cijene stanova, uspoređuje li se 2008. i 2013. godina, u Zagrebu gdje je prosječna cijena po četvornome metru pala za više od 400 eura. Na razini Hrvatske prosječno je pala nešto više od 200 eura po četvornome metru. Jasnu sliku kretanja cijena nemoguće je imati jer uvid u cijene iz kupoprodajnih ugovora ima samo Porezna uprava koja taj podatak, kao i iznose po kojima obračunava porez na promet nekretnina, taji.

Oglasnik nije mjerilo

No da cijene koje traže prodavači uvelike odudaraju od cijene po kojima u konačnici prodaju nekretnine, potvrđuje Mario Švarc, vlasnik Impuls nekretnina.

– Prodavatelji spuštaju cijene, one u oglasniku podložne su promjenama. Situacija je takva da kupac diktira uvjete i cijenu. Na kraju ljudi prodaju nekretninu za onoliko novca koliko kupac ima, osobito kada dugo oglašavaju nekretninu. Neki sam dan u jednom danu spustio cijenu za 15 tisuća eura – prepričava svoja iskustva Švarc. Ipak primjećuje da se mnogi kupci pojavljuju s gotovinom, uglavnom iz Slavonije i Dalmacije. Zagrepčani se pak oslanjaju na kredite.

Foto: Jelena Vuković, Kristina Franić

INFOGRAFIKA: Jelena Vuković, Kristina Franić

– Kao da su čekali da cijena maksimalno padne. Uglavnom se prodaju manji stanovi za djecu studente ili za najam. Tko ima novca, ima odličnu priliku jeftino kupiti kvalitetan stan na odličnoj lokaciji – kaže Švarc.

Agencije za nekretnine u posljednje vrijeme imaju manje zahtjeva za posredovanje u prodaji jer su ljudi toliko spustili cijene da ih sami uspijevaju prodati. Došlo je do obrnute situacije u kojoj predstavnici agencija zovu prodavače iz oglasnika i nude im posredovanje.

Švarc upozorava da se u ovoj situaciji vlasnicima kuća ne isplati prodati ih. Kuće je najteže prodati i cijene su im jako pale, što pokazuju i podaci Eurostata. Da se u 2014. godini situacija s cijenama nekretnina i stanjem na tržištu nekretnina neće mnogo promijeniti, smatra dr. sc. Maruška Vizek, analitičarka Ekonomskog instituta u Zagrebu. Cijene će, drži, i dalje padati, dok će potražnja i dalje biti jako mala. I taj se trend, smatra Maruška Vizek, neće promijeniti dok god se ne oporavi tržište rada i dok se plaće ne povećaju. Ono što tržište dodatno destabilizira jest, naglašava Vizek, i porez na nekretnine.

Prijetnje porezom

– Nisam protiv njega, ali njegovo najavljivanje pa odustajanje od njega nije dobro – smatra Vizek. Prema njenim izračunima, da bi Hrvatima nekretnine bile jednako dostupne kao i susjedima u Europskoj uniji, prosječna cijena kvadrata u Hrvatskoj bi trebala biti oko 800 eura.

Ali kako Hrvati vole nekretnine držati kao štednju, samim time, kaže Vizek, generiraju dodatnu potražnju za stanovima zbog čega cijene nekretnina u Hrvatskoj nikada neće biti jednako pristupačne i niske kao u susjednim zemljama Unije.

>> Uvid u stvarno stanje: Cijene iz oglasa postaju povijest!